יצחק אמיתי

יצחק אמיתי (ז'טלני) (נולד ב-5 במאי 1951) הוא קצין בדימוס בדרגת תת-אלוף בחיל האוויר, אשר כיהן בתפקידו האחרון בחיל כראש להק כוח האדם.

ביוגרפיה
יצחק אמיתי נולד בתל אביב, למד בבית הספר היסודי  "אחד העם" ולאחר מכן סיים את לימודיו בגימנסיה העברית "הרצליה". באוקטובר 1969 התגייס לצה"ל והוא בוגר קורס טיס מס' 64. במהלך הקורס הוסב למגמת נווטים והוסמך כנווט קרב. במרץ 1971 שובץ בטייסת 201, טייסת מטוסי ה-F-4 פנטום הראשונה אשר נקלטו זה מכבר בחיל האוויר. הוא עברת את שם משפחתו מז'טלני לאמיתי בעקבות השתתפותו במשלחת רישמתי של חיל האוויר לאיראן.

במהלך שירותו כנווט סדיר, מוביל, בטייסת עד מלחמת יום הכיפורים השתתף במספר טיסות מבצעיות. באחת מהן בתחילת 1973 השתתף בגיחה למצרים יחד עם הטייס אמנון גוריון במהלכה הפילו בקרב אוויר, אשר נערך בגובה נמוך, מטוס מיג 21 מצרי מעל מפרץ סואץ. בפתיחת מלחמת יום הכיפורים, 6 באוקטובר 1973, הוזנק עם הטייס בן-עמי פרי לפטרול באזור התעלה על מנת להגן על שמי המדינה. במהלך גיחה זו הפילו 3 מסוקי מיל מי-8. נושאי כוח קומנדו  מצרי שיועד לחסום  את מעברי סיני. ביום השמיני של המלחמה (13 באוקטובר 1973) הוביל יחד עם יפתח זמר מפקד הטייסת, רביעיית מטוסי פנטום לתקיפת שדה התעופה בדמשק. במהלך גיחה זו נאלצו הוא והטייס, יפתח זמר, מפקד הטייסת, לנטוש את מטוסם כתוצאה מכשל טכני מפקד הטייסת נפצע ויצחק אמיתי חזר לטייסת להמשך פעיל בגיחות הלחימה בכל הגזרות. במהלך אחת מהן ב 19 באוקטובר בגיחת הגנה מעל כוחותינו צולחי התעלה הפיל יחד עם הטייס רון חולדאי מטוס סוחוי-7 מצרי מעל ראש גשר צליחת התעלה. 

סך הכל נרשמו לזכותו 5 הפלות מטוסי אויב, אשר הופכות אותו לאחד מ-3 נווטי הקרב בחיל האוויר הישראלי בעלי התואר "אלוף הפלות". ב-23 באוקטובר 1973 תכנן והוביל את גיחת העומק האחרונה בסוריה תקיפת מתקני הדלק בצפון סוריה לאחר המלחמה החל ללמוד הנדסת אלקטרוניקה בטכניון, תואר אותו סיים ב-1979. מונה בסיום לימודיו לסגן מפקד טייסת 201 (סמ"ט ב').

במאי 1980 מונה לראש מדור תקיפת טילים במחלקת מבצעים במטה חיל האוויר, ועמד בראש צוות שתפקידו ליישם לתכנן ולהמשיך לפתח את תורת הלחימה של חיל האוויר במערכי טילי קרקע אוויר. במהלך תפקידו זה תכנן וניהל את מבצע ערצב 19 להשמדת מערך הטילים הסורים בגבול סוריה ולבנון ובכלל זה השמדת סוללות טילי ס.א 6 ו- ס.אי 8 במלחמת לבנון הראשונה. 

המשך תפקידיו בחיל האוויר: מפקד מגמה בבית הספר לטיסה, ראש ענף תכנון במחלקת תוא"ר (מחלקת תכנון וארגון) במטה חיל האוויר. הכל תוך כדי המשך טיסותיו כנווט מבצעי בהצבת חירום בטייסת הפנטוס 201. במהלך שנת 1990 סיים שנת לימודים בבית הספר הגבוה למלחמה אווירית בפריז (Ecole Militaire). שלאחריה מונה למפקד כנף מבצעית. בתפקידו האחרון בשירות הקבע כיהן כראש להק כוח האדם בחיל האוויר בדרגת תת-אלוף.

לאחר שחרורו הצטרף לחברת סיבם שהקים אביאם סלע, כיהן כמנהל אזור המרכז בחברת תבל דיגיטל ובשנת 2001 מונה למשנה למנכ"ל ואחראי על המבצעים בחברת אל על. הוא שימש כמנכ"ל בפועל עד מינויו של עמוס שפירא למנכ"ל, וב-2005 סיים את תפקידו. . כמו כן עסק במספר תפקידי ייעוץ ופיתוח בתעשיות הביטחוניות ביניהן השתתפות פעילה בפיתוח מערכת הגנה למטוסים (DIRCAM) למטוסי התעופה האזרחית המסחרית.  כיהן כדירקטור במספר חברות ועמותות, בהן מנועי בית שמש, יו"ר הוועד המנהל של המרכז האקדמי למשפט ולעסקים, חבר הוועד המנהל טכנודע חדרה, סטרלינג, ממ"ן, מילא, רשות שדות התעופה, א.ת. אפיקי תקשורת והאקדמיה למוזיקה ומחול בירושלים.

הערות שוליים

קטגוריה:נווטי חיל האוויר הישראלי
קטגוריה:ראשי להק כוח אדם
קטגוריה:אנשי עסקים ישראלים
קטגוריה:עובדי אל על
קטגוריה:אלופי הפלות ישראלים
קטגוריה:בוגרי גימנסיה הרצליה
קטגוריה:בוגרי הטכניון - מכון טכנולוגי לישראל: הנדסת חשמל
קטגוריה:ראשי מחלקת תכנון וארגון בחיל האוויר
קטגוריה:תתי-אלופים בחיל האוויר
קטגוריה:ישראלים שנולדו ב-1951